钦定古今图书集成/理学汇编/文学典/第085卷 > 胡砺
## 钦定古今图书集成/理学汇编/文学典/第085卷 > 胡砺

按《金史文艺传》：“砺字元化，磁州武安人。少嗜学。天会
间，大军下河北，砺为军士所掠，行至燕，亡匿香山寺，
与佣保杂处。韩昉见而异之，使赋诗以见志。砺操笔
立成，思致清婉。昉喜甚，因馆置门下，使与其子处同
教育之，自是学业日进。昉尝谓人曰：‘胡生才器，一日
千里，他日必将名世’。十年，举进士第，授右拾遗，权翰”
林修撰。久之，改定州观察判官。定之学校为河朔冠，
士子聚居者常以百数。砺督教不倦，经指授者悉为
场屋，上游称其程文为元化格。皇统初，为河北西路
转运都勾判官。砺性刚直无所屈。行台平章政事高
祯之汴，道真定，燕于漕司。砺欲就坐，祯责之。砺曰：“公
在政府，则礼绝百僚，今日之会，自有宾主礼。”祯曰：“汝
他日为省吏，当何如？”砺曰：“当官而行，亦何所避？”祯壮
其言，改谢之。改同知深州军事，加朝奉大夫。郡守暴
戾，蔑视僚属，砺常以礼折之，守愧服，郡事一委于砺。
州管五县，例置弓手百馀，少者犹六七十人，税民钱
五千馀万为雇直。其人皆市井无赖，以迹盗为名，所
至扰民。砺知其弊，悉罢去。继而有飞语曰：“某日贼发，
将杀通守。”或请为备，砺曰：“盗所利者财耳。吾贫如此，
何备为？”是夕，令公署撤关，竟亦无事。再补翰林修撰，
迁礼部郎中，一时典礼，多所裁定。海陵拜平章政事，
百官贺于朝堂，砺独不跪。海陵问其故，砺以令对，且
曰：“朝服而跪，见君父礼也。”海陵深器重之。天德初，再
迁侍讲学士、同修《国史》。以母忧去官。起复为宋国岁
元副使，刑部侍郎白彦恭为使。海陵谓砺曰：“彦恭官
在卿下，以其旧劳，故使卿副之。”迁翰林学士，改刑部
尚书。扈从至汴，得疾，海陵数遣使临问，卒，深悼惜之，
年五十五。